Lauri Markkanen loukkaantui lauantai-iltana pelatun Slovenia-ottelun loppuhetkillä.

Lauri Markkasen nilkka vääntyi Slovania-ottelun loppuhetkillä.

Susijengin nuorta tähteä ei näkynyt harjoituksissa sunnuntaina aamupäivällä.

Päävalmentaja Henrik Dettmannin mukaan Markkasen pelaaminen illan Puola-ottelussa on epävarmaa.

Markkasta ei näkynyt, kun media pääsi seuraamaan Suomen joukkueen harjoituksien loppuverryttelyä sunnuntaiaamupäivällä.

Päävalmentaja Henrik Dettmannin mukaan nuoren tähden pelikunto saattaa ratketa vasta aivan ottelun alla.

- Seurataan tilannetta tunti per tunti. Katsotaan, missä kunnossa jalka on, Dettmann linjasi.

- Tehdään kaikki se, mitä voidaan tehdä, että saadaan hänet kentälle. Katsotaan, päävalmentaja huokasi.

Markkanen on ollut Suomen selvästi paras pistemies kahdessa ensimmäisessä ottelussa. Voitossa Ranskaa vastaan 20-vuotias superlupaus takoi 22 pistettä ja eilisessä Slovenia-tappiossa 213-senttinen laituri upotti 24 pinnaa. On selvää, että menetys on valtaisa, jos häntä ei nähdä parketilla Puolaa vastaan.

Dettmann paljasti, ettei Markkanen ole Suomen ainoa kolhuja saanut pelaaja.

- Meillä on itse asiassa vähän muitakin huolia, koska eilen oli sen verran kova peli. Pelissä tulee kolhuja ja voi olla, että niistä toipuminen selviää vasta siinä vaiheessa, kun kokeilee alkuverryttelyä.

Suomi kohtaa tänään EM-kisoissa Puolan. Ottelu alkaa klo 20.00.

Muokattu kello 14.04: Täsmennetty, ettei Markkanen ollut paikalla, kun media saapui seuraamaan harjoituksia. Ei ole tietoa, kävikö Markkanen jossain vaiheessa kentällä Suomen aamuharjoituksissa.